1. ปัจจัยความเสี่ยง

ปัจจัยความเสี่ยงทั้งภายนอกและภายในที่มีผลกระทบต่อการดำเนินงานของบริษัท มีดังนี้

1.  ความเสี่ยงจากความไม่ต่อเนื่องของรายได้

เนื่องจากรายได้ของบริษัทเป็นรายได้จากการก่อสร้างซึ่งเป็นรายได้เเบบไม่ต่อเนื่อง (One time
project) การได้มาซึ่งรายได้ของบริษัทขึ้นอยู่กับความสามารถในการชนะประมูลโครงการก่อสร้าง
การบริหารโครงการก่อสร้างได้สำเร็จตามกำหนด
ซึ่งหากบริษัทไม่สามารถชนะการประมูลงานก่อสร้างได้ อาจส่งผลกระทบต่อรายได้ของบริษัท

อย่างไรก็ดี บริษัทมีนโยบายที่จะรักษาความต่อเนื่องของรายได้
โดยการรักษาคุณภาพงานให้ได้มาตรฐานและเป็นที่พึงพอใจของลูกค้าเพื่อให้ลูกค้าเกิดความมั่นใจและมอบหมายโครงการก่อสร้างในลำดับต่อไปให้แก่บริษัท
โดยลูกค้าในปัจจุบันบางส่วนจะเป็นโครงการก่อสร้างจากลูกค้าที่เคยใช้บริการงานก่อสร้างของบริษัทมาแล้ว

1.2 ความเสี่ยงจากการเปลี่ยนแปลงราคาวัสดุก่อสร้าง

เนื่องจากวัสดุก่อสร้างหลักหรือวัสดุก่อสร้างทางตรงอันได้แก่ เหล็กเส้น เหล็กรูปพรรณและ คอนกรีต
และวัสดุก่อสร้างทางอ้อมอันได้แก่ ไม้แบบ ข้อต่อสำหรับงานระบบ และวัสดุอุปกรณ์ก่อสร้างอื่นๆ
เป็นต้นทุนหลักสำหรับใช้ในงานก่อสร้างคิดเป็นประมาณร้อยละ 50.0-60.0 ของต้นทุนรวมของบริษัท
หากราคาของวัสดุก่อสร้างโดยเฉพาะอย่างยิ่งคอนกรีตและเหล็กมีการปรับตัวสูงขึ้นตามการเปลี่ยนเเปลงของภาวะตลาดในประเทศและทั่วโลกโดยที่บริษัทไม่สามารถควบคุมได้
อาจมีผลกระทบทางลบต่อผลกำไรของบริษัทได้ โดยในช่วงปี 2545 - 2547
นั้นดัชนีวัสดุก่อสร้างรวมปรับสูงขึ้นมาโดยตลอดก่อนจะชะลอตัวในปี 2548 - 2549
โดยเฉพาะเหล็กและผลิตภัณฑ์เหล็กนั้นมีความผันผวนอย่างมากเมื่อเทียบกับวัสดุก่อสร้างประเภทอื่นโดยเฉพาะในช่วงปลายปี
2547 ดัชนีวัสดุก่อสร้างของผลิตภัณฑ์เหล็กมีการปรับตัวสูงสุด สำหรับในปี 2549
นั้นจากข้อมูลของกองดัชนีเศรษฐกิจการค้า กรมเศรษฐกิจการพาณิชย์ กระทรวงพาณิชย์
ดัชนีวัสดุก่อสร้างจะปรับต่ำลดลงในช่วงไตรมาสที่ 1 โดยลดลงต่อเนื่องจากปี 2548
เนื่องจากความต้องการในการใช้วัสดุก่อสร้างลดลง ส่วนในช่วงไตรมาสที่ 2 ถึงไตรมาสที่ 4
ราคาวัสดุก่อสร้างได้ปรับตัวสูงขึ้นอย่างต่อเนื่องโดยเฉพาะเหล็กและผลิตภัณฑ์เหล็ก

  ----------------------------------- -----------------------------------
  ดัชนีวัสดุก่อสร้างรวมปี 2545 –2549         ดัชนีวัสดุก่อสร้างหลักรายเดือน ม.ค. 2547-
                                      ธ.ค. 2549

  []                                  []

  ที่มา : กระทรวงพาณิชย์                  ที่มา : กองดัชนีเศรษฐกิจการค้า
                                      กรมเศรษฐกิจการพาณิชย์ กระทรวงพาณิชย์
  ----------------------------------- -----------------------------------

บริษัทมีนโยบายการลดความเสี่ยงจากการเปลี่ยนแปลงของราคาวัสดุก่อสร้างหลักโดยเมื่อทางบริษัทได้รับงานประมูลโครงการก่อสร้างแล้ว
บริษัทจะเจรจาต่อรองกับผู้จำหน่ายวัสดุก่อสร้างเพื่อกำหนดราคาซื้อขายวัสดุก่อสร้างให้คงที่
ทั้งนี้จากการที่บริษัทดำเนินธุรกิจรับเหมาก่อสร้างมาเป็นเวลานานและมีความสัมพันธ์ที่ดีกับผู้จำหน่ายวัสดุก่อสร้างเนื่องจากบริษัทสามารถปฏิบัติตามเงื่อนไขและข้อตกลงในสัญญาการซื้อขายวัสดุก่อสร้างต่างๆ
ด้วยดีมาโดยตลอด
จึงทำให้สามารถเจรจากับทางผู้จำหน่ายเพื่อลดผลกระทบอันเกิดจากความผันผวนของราคาวัสดุก่อสร้างได้
โดยบริษัทสามารถเจรจากำหนดราคาซื้อขายวัสดุก่อสร้างกับผู้จำหน่ายเป็นระยะเวลาสูงสุดถึง 3
เดือน ซึ่งโดยปกติจะพอเพียงแก่การลดความเสี่ยงจากความผันผวนของวัสดุก่อสร้าง
เนื่องจากโครงการก่อสร้างส่วนใหญ่ของบริษัทนั้นจะใช้ระยะเวลาก่อสร้างประมาณ 1 ปี
ซึ่งในการก่อสร้างโรงงานและอาคารนั้น ตามปกติจะมีความต้องการใช้วัสดุก่อสร้างหลักอาทิเช่น
เหล็กและซีเมนต์ ค่อนข้างสูงในช่วง 3 – 4
เดือนแรกของระยะเวลาก่อสร้างเนื่องจากเป็นช่วงก่อสร้างโครงสร้างและฐานรากของโรงงานและอาคาร

3.  ความเสี่ยงในการพึ่งพาผู้บริหาร

เนื่องจากทางผู้ก่อตั้งบริษัทซึ่งได้เเก่ นายอัศวิน ชินกำธรวงศ์ และนายสมพล เต็มสุข
ซึ่งปัจจุบันดำรงตำแหน่งเป็นประธานกรรมการบริหารและกรรมการผู้จัดการ ตามลำดับ
เป็นผู้มีประสบการณ์ในธุรกิจรับเหมาก่อสร้างมากว่า 26 ปี
และมีชื่อเสียงเป็นที่ยอมรับอย่างกว้างขวางในอุตสาหกรรม
ซึ่งคุณสมบัติดังกล่าวมีส่วนสำคัญในการติดต่อเพื่อรับงานจากลูกค้า โดยหากในอนาคต
บริษัทมีการเปลี่ยนแปลงหรือสูญเสียผู้บริหารในตำแหน่งดังกล่าวอาจส่งผลกระทบต่อการดำเนินธุรกิจของบริษัทได้

อย่างไรก็ดี ผู้บริหารทั้ง 2
ท่านเป็นทั้งผู้บริหารและผู้ถือหุ้นใหญ่ซึ่งมีความมุ่งมั่นในการบริหารจัดการเพื่อให้บริษัทเจริญเติบโตและก้าวหน้าในระยะยาว
และนอกจากนี้ เพื่อเป็นการลดความเสี่ยงจากการพึ่งพาผู้บริหาร
บริษัทได้กำหนดนโยบายการกระจายอำนาจในการบริหารงานโดยมีคณะกรรมการบริหาร
ผู้อำนวยการฝ่ายบริหาร ผู้อำนวยการฝ่ายปฏิบัติการ
และผู้จัดการฝ่ายต่างๆที่มีความรู้ความสามารถที่เหมาะสม รับผิดชอบดูเเลในสายงานต่างๆ
นอกจากนี้
บริษัทยังมีนโยบายที่มุ่งเน้นการรักษาคุณภาพของงานก่อสร้างของบริษัทให้ได้มาตรฐานและเป็นที่พึงพอใจของลูกค้าจึงส่งผลให้ลูกค้าเกิดความมั่นใจและมอบหมายโครงการก่อสร้างให้แก่บริษัทโดยพิจารณาจากคุณภาพงานก่อสร้างเป็นสำคัญอีกด้วย

4.  ความเสี่ยงในการพึ่งพาวิศวกร

ในธุรกิจรับเหมาก่อสร้างนั้นเป็นธุรกิจที่ต้องอาศัยความรู้ความสามารถของบุคลากรเป็นสำคัญ
โดยเฉพาะอย่างยิ่งผู้ที่ทำหน้าที่เป็นผู้จัดการโครงการ (Project Manager)
หรือวิศวกรผู้ควบคุมโครงการ (Project Engineer)
ซึ่งต้องรับผิดชอบในการควบคุมการก่อสร้างให้เสร็จสมบูรณ์
ดังนั้นหากบริษัทสูญเสียบุคลากรดังกล่าวอาจส่งผลกระทบต่อผลการดำเนินงานของบริษัทได้

ทั้งนี้ ณ สิ้นปี 2549 บริษัทมีบุคลากรระดับผู้อำนวยการในฝ่ายปฏิบัติการ อาทิเช่น ฝ่ายก่อสร้าง
ฝ่ายวิศวกรรม และฝ่ายงานระบบจำนวน 4 คน บุคลากรระดับผู้จัดการโครงการจำนวน 10 คน
ซึ่งประมาณร้อยละ 50.0 ของบุคลากรดังกล่าวอยู่กับบริษัทมาเป็นเวลามากกว่า 2 ปี
ขึ้นไปจึงมีความผูกพันกับบริษัท
ประกอบกับบริษัทมีมาตรการในการลดความเสี่ยงจากการสูญเสียบุคลากรดังกล่าวด้วยการให้ผลตอบแทนที่เป็นธรรม
และให้มีส่วนร่วมในการบริหารตัดสินใจ นอกจากนี้
เพื่อให้พนักงานมีส่วนร่วมในการเป็นเจ้าของบริษัทและเพื่อจูงใจในการทำงาน
ในการเพิ่มทุนที่ผ่านมาเมื่อเดือนกันยายน ปี 2549
บริษัทได้จัดสรรและเสนอขายหุ้นสามัญเพิ่มทุนให้แก่กรรมการ ผู้บริหาร และพนักงาน
ไปแล้วทั้งสิ้นจำนวน 2.0 ล้านหุ้น คิดเป็นร้อยละ 1.5
ของทุนจดทะเบียนชำระแล้วภายหลังการเสนอขายหุ้นให้แก่ประชาชน ทั้งนี้
การเสนอขายหุ้นให้แก่กรรมการ ผู้บริหารและ
พนักงานในครั้งนั้นเป็นการเสนอขายในราคาต่ำกว่าราคาเสนอขายต่อประชาชน
โดยผู้ที่ซื้อหุ้นราคาต่ำในครั้งนี้ไปแล้วนั้น จะต้องเข้าเงื่อนไขในการกำหนดระยะเวลาห้ามขาย
(silent period) 1 ปี 6 เดือนนับตั้งแต่วันที่หุ้นเข้าซื้อขายในตลาดหลักทรัพย์ ในวันที่ 28
กันยายน 2549 โดยจะสามารถทยอยขายหุ้นในตลาดหลักทรัพย์เมื่อครบกำหนดระยะเวลาทุกๆ 6
เดือนในจำนวนร้อยละ 25.0 ของจำนวนที่ถูกห้ามขายทั้งหมด
และมีเงื่อนไขต้องอยู่เป็นพนักงานของบริษัทไม่น้อยกว่า 1 ปี 6 เดือน นับจากวันที่ 28 กันยายน
2549

5.  ความเสี่ยงจากการไม่ได้รับชำระค่าก่อสร้างจากเจ้าของโครงการ

บริษัทมีรายได้หลักจากค่าก่อสร้างที่เป็นงานรับเหมาก่อสร้างโดยตรงจากเจ้าของโครงการ
ซึ่งตามปกติจะมีการเรียกเก็บเงินค่าจ้างก่อสร้างล่วงหน้าเมื่อมีการเซ็นสัญญาตามสัดส่วนร้อยละของมูลค่าโครงการก่อสร้างซึ่งกำหนดในแต่ละสัญญาและเรียกเก็บค่าก่อสร้างที่เหลือเพิ่มเติมตามสัญญาก่อสร้างเป็นงวดๆ
ตามความสำเร็จของงานก่อสร้าง
ดังนั้นบริษัทจึงมีความเสี่ยงหากเจ้าของโครงการประสบปัญหาทางการเงินและไม่สามารถจ่ายชำระค่าก่อสร้างตามความคืบหน้าของโครงการก่อสร้างตามสัญญาก่อสร้างซึ่งจะส่งผลกระทบต่อผลการดำเนินงานของบริษัท

อย่างไรก็ตาม
บริษัทได้ตระหนักถึงความเสี่ยงดังกล่าวจึงมีการพิจารณารับงานก่อสร้างจากเจ้าของโครงการที่มีฐานะทางการเงินมั่นคงเท่านั้น
โดยจะเห็นได้จากโครงการก่อสร้างของบริษัทนั้น
ส่วนใหญ่เจ้าของโครงการจะเป็นบริษัทเอกชนขนาดใหญ่ อาทิเช่น บริษัท เบียร์ไทย (1991) จำกัด
(มหาชน) บริษัท สยาม มาลายา กลาส (ประเทศไทย) จำกัด บริษัท เซ็นคาร์ จำกัด บริษัท
อินเด็ก ลิฟวิ่ง มอลล์ จำกัด บริษัท เอส.บี. เฟอร์นิเจอร์ อินดัสทรี้ จำกัด บริษัท
โรงพยาบาลรามคำแหง จำกัด (มหาชน) และบริษัท ภูเก็ต อินเตอร์เนชั่นแนล จำกัด เป็นต้น
โดยตั้งแต่ก่อตั้งบริษัทมา บริษัทได้รับชำระค่าก่อสร้างครบถ้วนทุกโครงการ

1.6 ความเสี่ยงจากความล่าช้าของโครงการ

โดยปกติสัญญาก่อสร้างนั้นจะเป็นสัญญาเหมาจ่ายซึ่งได้กำหนดราคาค่าก่อสร้างที่แน่นอน
ซึ่งบริษัทจะมีกำไรได้ต่อเมื่อบริษัทสามารถบริหารต้นทุนไม่ให้สูงกว่าที่ประมาณการ
ทั้งนี้หากโครงการก่อสร้างประสบปัญหาจนล่าช้า
ต้นทุนแรงงานและวัสดุก่อสร้างอาจเพิ่มขึ้นจนโครงการก่อสร้างนั้นๆ ประสบปัญหาขาดทุนได้
นอกจากนี้
สัญญาการก่อสร้างของบริษัทจะมีการกำหนดระยะเวลาในการดำเนินงานจนแล้วเสร็จที่แน่นอน
ซึ่งหากบริษัทไม่สามารถส่งมอบงานได้ตามกำหนด
บริษัทอาจต้องชดใช้ค่าเสียหายซึ่งอาจส่งผลกระทบต่อผลประกอบการของบริษัท

อย่างไรก็ดี จากนโยบายการเลือกรับงานและรักษาปริมาณของบริษัทให้อยู่ในปริมาณที่เหมาะสม
ประกอบกับทีมงานวิศวกรที่มีคุณภาพและความสามารถในการบริหารงานของผู้บริหาร
ส่งผลให้บริษัทสามารถดำเนินการก่อสร้างงานโครงการที่ได้รับไว้ทั้งหมดได้เรียบร้อยแล้วเสร็จ
และส่งมอบให้กับเจ้าของโครงการตามข้อตกลงในสัญญาทุกประการ
โดยที่ผ่านมาบริษัทไม่เคยส่งมอบงานก่อสร้างล่าช้าแต่อย่างใด

1.7 ความเสี่ยงจากลักษณะงานส่วนใหญ่เป็นโรงงานอุตสาหกรรม

ธุรกิจรับเหมาก่อสร้างของบริษัทที่ผ่านมานั้น
แตกต่างจากผู้ประกอบการรับเหมาก่อสร้างส่วนใหญ่เนื่องจากลูกค้าส่วนใหญ่เป็นลูกค้าโรงงานอุตสาหกรรม
จึงไม่มีความสัมพันธ์กับภาคอสังหาริมทรัพย์มากนัก แต่หากภาคอุตสาหกรรมมีการชะลอตัว
อาจส่งผลต่อรายได้ของบริษัท อย่างไรก็ตามจากข้อมูลของธนาคารแห่งประเทศไทยพบว่าจากปี
2547 ถึงปี 2549
พื้นที่สำหรับที่อยู่อาศัยและอาคารพาณิชย์มีการขยายตัวลดลงและจำนวนโรงงานที่ได้รับอนุญาตจากกระทรวงอุตสาหกรรมมีแนวโน้มลดลงเช่นกัน
(ดูละเอียดได้ในข้อ 3.2.4)
แต่รายได้ของบริษัทในช่วงเวลาดังกล่าวยังคงเติบโตได้อย่างต่อเนื่องซึ่งเป็นผลมาจากการที่บริษัทได้ตระหนักถึงความเสี่ยงดังกล่าวจึงมีนโยบายในการขยายขอบเขตของการรับงานก่อสร้างในอนาคตให้ครอบคลุมกับความต้องการของลูกค้า
โดยเฉพาะงานก่อสร้างประเภทโรงพยาบาล บ้านพักอาศัย รีสอร์ท และบ้านจัดสรร
ดังนั้นจึงคาดว่ารายได้ของบริษัทจะมีการกระจายความเสี่ยงมากขึ้นตามฐานลูกค้าที่กว้างขึ้นในอนาคต

1.9 ความเสี่ยงจากการถูกฟ้องร้องจากข้อผิดพลาดของโครงการก่อสร้าง

หากโครงการที่บริษัทเป็นผู้ดำเนินการก่อสร้าง อาทิเช่น การออกแบบ
การก่อสร้างหรือการติดตั้งระบบสาธารณูปโภคในอาคารหรือโรงงาน อันได้แก่ ระบบปรับอากาศ
ระบบไฟฟ้า และระบบบำบัดน้ำเสีย
มีความผิดพลาดอันส่งผลกระทบต่อบุคคลภายนอกจนได้รับความเสียหายหรือได้รับบาดเจ็บ
อาจส่งผลให้บริษัทถูกฟ้องร้องค่าเสียหายได้

อย่างไรก็ดี บริษัทได้มีมาตรการในการดำเนินงานก่อสร้างอย่างรัดกุม
โดยจัดให้มีระบบการตรวจสอบคุณภาพของงานระหว่างทำก่อนส่งมอบงานให้กับลูกค้าอย่างสม่ำเสมอ
โดยมีฝ่ายงานเพื่อทำหน้าที่ตรวจสอบคุณภาพโดยเฉพาะ (Quality Control, Quality
Assurance and Quality System)
เพื่อทำการตรวจสอบคุณภาพตั้งแต่ขั้นตอนเริ่มต้นการเขียนแบบจนถึงขั้นตอนก่อนส่งมอบแก่ลูกค้า
นอกจากนี้บริษัทยังมีการทำประกันภัยเพื่อรองรับกับเหตุการณ์อันอาจเกิดขึ้นดังกล่าว
ซึ่งสามารถลดผลกระทบทางการเงินของบริษัทจากการถูกฟ้องร้องค่าเสียหายได้
แต่บริษัทไม่อาจรับรองได้ว่าวงเงินประกันดังกล่าวจะเพียงพอต่อการถูกฟ้องร้องค่าเสียหายในบางกรณีซึ่งอาจมีจำนวนมหาศาลได้
อย่างไรก็ตาม
ที่ผ่านมาบริษัทไม่มีคดีหรือข้อพิพาททางกฎหมายซึ่งเกิดจากความผิดพลาดของโครงการก่อสร้างที่อาจมีผลกระทบด้านลบอย่างมีนัยสำคัญต่อการดำเนินธุรกิจของบริษัทหรือส่งผลกระทบด้านลบต่อสินทรัพย์ของบริษัทที่มีจำนวนสูงกว่าร้อยละ
5.0 ของส่วนของผู้ถือหุ้น